khistorydata/jeongjo-sjw-relations huggingface dataset:
정조 17년
承文判校孫碩周疏曰伏以臣僻在窮髮之北猥廁朝籍之末旣叨州縣又甄見職前後受恩如天罔極臣嘗感悚之至耿結于中雖糜身紛骨不足爲絲毫萬一之報而臣於向來以本道弊瘼敢冒越俎之嫌妄陳負薪之語及承恩批全北眉盡紆惶隕感泣晝夜頌祝而第以葵藿之性願忠不已芹曝之忱隨處愈切每以用人才勸農桑節財用爲當今之急務必欲貢一得之愚者久矣玆敢不避猥越謹將三條略此仰塵於黈纊之下惟聖明垂察焉其一卽用人才事也皇天眷佑我東方國朝寶曆于今四百有餘年矣猗歟祖宗朝深仁厚澤浹洽於環東土億萬生靈臣不勝蹈舞歌詠而第伏念從古以來有國之良法美制蓋過百年之限則必有一變之道此先正臣文成公李珥之每每陳達於前席者也列聖朝經國成憲靡不至矣盡矣而獨於用人一事專以門閥有所取捨惟彼草野抱才之士閭巷拔萃之人泯沒無跡與草木同腐者不知其幾第以一名言之惟我英宗大王學貫今古明竝日月許通臺職一洗三百年陋習修擧列聖朝未遑其鴻謨遠規出尋常萬萬讀書有識之士莫不曰祈天永命之政復見於今日曾未幾何格而不行我殿下每於此事屢發中朝之嘆而間有節目之擧矣因循至今臺望未通則些少變通不過五十步百步之間此何足爲收拾慰悅之道而亦豈渠輩所期望哉名門華閥之若子若孫特以私家嫡庶之分見枳於朝廷用人之路者此誠往牒所無而至於遐鄕寒微之族又與此一般枳塞蓬茨之下亦豈無超群邁倫之才乎自古名臣碩輔多出於微門寒蓽之中如宋之范仲淹曾冒朱姓而爲宋朝第一碩輔皇明之葉向高父爲田夫而爲明朝名相此外歷代將相之出於微賤而有名稱者指不勝屈天生人才不限地處人才之擇拔有用於國器也地處之權衡何關於治體乎我國以禮義之邦素稱小中華一國儀文動遵華制而至於用人一款獨用無於古無於華之法制天下後世視我朝用人之方其將爲如何耶詩云周雖舊邦其命維新正爲今日道也雖良法美制年久弊生則不得不變通況半一國其麗不億之人其可無更張變通之道乎此不過我殿下一轉移之間事何憚而不爲乎今日悠悠萬事無過於不拘地處惟才是用以爲祈天永命於萬億年無疆之休者是臣區區之望也臣以北鄙疏賤之蹤猥陳此說不無自嫌之意而係是一國共公之論臣焉敢顧畏小嫌不爲一陳於黈纊之下乎惟聖明少垂裁察焉其一卽勸農桑事也近年以來饑饉荐臻賙賑連仍乙夜轉輾丙枕未安爲今日臣民者夫孰不焦迫罔措於下而矧伏聞嶺以南諸州飢荒比他道尤甚一包之米直今爲十七兩之多而至如糠粃之屬亦爲飢者之食致有買賣之論價云噫彼嶺海之間許多邑黔黎嗷嗷之狀不待目擊而可知矣大抵今之所謂慘凶卽不過古之常歉而以昨年嶺農言之水邊之被災者雖不掛鎌山根之稍燥處亦有垂穎云爾則不必謂民將盡劉之慘歉而第以近來人心不古富厚者滯積待時貧寒者債貸無路以致市直刁蹬民勢危遑然則人心騷動俗習壞敗盜賊之爲患勢所必至誠非細慮矣目今拯濟之策災邑則廣施賑政都下則頻給發賣而凡係節省賙救之道撫摩安集之方殿下已爲諮詢於廟堂講磨於筵席軫念區劃靡不用極臣何敢贅陳於萬幾倥偬之下而竊念來年之民事亦有不可知者臣於嗣歲之遠慮實有區區漆室之憂矣蓋農者天下之大本也故祈穀之祭行於百祀之先農業之政居於七事之首國計民産孰有加於稼穡之利乎竊觀我聖上御極以來每當歲首親行祈穀之大享頒下勸農之綸音臣不勝欽仰攢祝而況在分憂之列者孰敢不殫誠竭力對揚其萬一乎然而一或泛忽於農政荐遭穡事之狼狽則明年尤甚於今年雖傾一國之力難活一道之民言念及此不勝寒心近來災歲之賑政其必曰貿穀也願納也以爲生穀之方而臣謂生穀之方不在西成之後而在於東作之日也何則臣生長草野略知農務之利害民事之得失蓋不避旱澇而勤力其中者凶年不能殺任他汙萊而懶業爲事者豐年不得救況此游衣游食之徒十居七八而五畝之宅不見種桑一人耕之十人聚食欲其無飢寒不可得也飢寒切於肥膚欲其無姦邪盜賊亦不可得也顧今時急之務莫如勸農倘使爲守令者仰體宵旰之憂下行田畯之事家諭戶飭樹之以桑朝審西疇暮省南畝勤耕者賞之懶鋤者勸之百里之內野無閑壤三農之間民無遊手則誠力所到亦足以感田租蘇枯苗而年事之豐凶雖係於天時民農之得失亦在乎人力有國安阜之業無過勸飭之效矣臣竊以謂自今爲始另飭諸道各邑使之專意稼穡益加勤勵而守令殿最必以課農爲主考其勤慢嚴加黜陟則可謂農務實效之道而矧今癘疫熾盛八路同然云念彼農桑之鄕政當春種之日方痛而未耕者幾人救死而未播者幾家必使有牛者借人耕之不病者出力助之然後惟彼病戶之田畓可無陳廢失農之慮矣目下民事之責旣有方伯守宰非不曰盡心經理而第當農務方殷疾苦孔棘之時亦自朝家更加諭飭以示軫念勸課之盛意則各邑守土之臣非但惕念而奉行至愚之民亦必感泣而相救矣惟聖明益加留神焉其一卽節財用事也國家之有財用猶人之有血脈血脈枯渴而能保其姓名者未之有也然則以有限之財充無限之用而國安得不貧民安得不窮蓋我國地方雖小亦有稻粱菽粟之美紵麻紬綿之産自來豐饒可以供衣食之需苟能節用而蓄之則人民富殷亦足以坐享安阜之業而竊念公私貧乏莫此時若者其故何哉第以地力所出別無今古之殊而人物之蕃庶比前倍蓰昔人一家之産今分爲三四家或五六戶子孫之衆多者不啻至於八分九裂已是民生之不可堪而加以侈風日盛街市之上不見布袴閭巷之間多着錦衣試以凡民一身之所着言之無論男女上自首飾下至履鞋一襲隨身之物統以論價亦足爲中人一家之産也以此推之一國財力太半消瀜於萬萬無益之費公私財用之匱竭安得不爾哉苟究其源一則國綱之懈弛也一則燕貨之通用也每於北使之行我東白銀之輸入異域者殆不知幾十萬計而以千百年不壞之貨換得紬緞氊裘等華靡之物遍滿一國以啓我人之侈心至使窮海絶峽鹽漢菜婦莫不欲衣錦戴帽樵兒牧䝂亦不着皮袴毛笠而擧一世趨奢之風誠莫可遏矣燕物之貽害我國一至於此而至若鬃帽綵鞋紬衣紵袍貂皮毛具之物乃是貴賤之表則此非人人之所可着者而近來名分掃如雖賈豎下賤之輩稍有財産則浪費物力極其豪侈此所以錢渴於內穀盡於外所謂千金之産今無一錢之留寘食粟之家見無一包之餘儲閭巷無識之輩不知尾閭之洩在於日用奢侈之間而輒以謂軍門之藏錢富戶之積貨而然也蓋民生之困悴世道之壞敗可以推知若此而恬然玩愒不思變通支保之道則國耳民耳愈往愈窮殆將日異而月不同以至於末可奈何而後已此豈非大可寒心者乎臣謂當今之急務一言而蔽之曰節儉而已向來髢䯻之禁令一出而寒士貧民之婚嫁過時者立見其實效顧今當禁之物奚特髢䯻而已哉目下一分矯救之策莫如擧國痛行節儉之政御用服飾軍物章服萬不得已之外絶禁燕中之物盡用國內之産而凡係冒禁礙眼之飾濫侈踰制之習禁之亦不難房中之髢䯻尙且革祛則矧乎街上之顯露易見者何難而不加痛禁乎雖以軍服一事言之只取其堅緻及方色則錦緞之美何補於戰陣之術乎不過外面之美而其耗財則極矣臣謂挾輦親兵之咫尺侍衛者與他凡軍有異其軍裝服色不得不鮮明致美以表近侍之別隊而其外各營門許多軍校之所着亦以綿布紵麻之屬染色而衣之則不害爲軍中節儉之風而貧兵支保之道也若使燕物無復如前渡鴨而京外侈習之踰制者痛加禁斷軍兵服色之爲弊者一皆革除則不出四五年之間一世之侈靡不期祛而自祛矣國家之財用不期裕而自裕矣大抵用人才以補治體勸農桑以資民産節財用以裕國計然後庶可爲維持太平之道此實救時之急務繼世之長策也惟聖明更望三思焉臣之上所陳三條辭拙文荒未能竭論其萬一而在目下民國之事雖謂之至切且急非過語也臣非不知屢冒越俎之爲可羞而小嫌不可不顧畏時弊義難終默以斷斷爲國之血沈妄論至此倘蒙恕察臣雖卽日溘死無所恨矣幸勿以人而廢言也答曰省疏具悉所陳三條皆令廟堂稟處
정조 17년
敎開城留守金魯永書曰有國須保障之重軫妙簡於公朝陪京委管轄之權輟邇班於次月寔欲歷試須殫嘉猷眷彼松岑故都卽我管理重鎭臺隍傳勝國之舊若宋之兩京分司關防當近畿之衝在漢則三輔要地人民物貨之萃居然一都會繁華甲兵錢穀所需宛是三營門節制惟近年歉荒之旣甚矧守臣遞易之相仍弊瘼滋生孔路無振刷之望供億難繼貨泉有耗渴之嘆苟非綜核事務之才曷任經略撫綏之責惟卿貴主令緖尙書佳兒早歲蜚英科名壯龍頭之選淸朝儲望華綰長豸冠之班居家持謹拙之規所貴戚里本色歷官有剸理之譽已知畿輔治聲南城之麾幢遄歸惜良手之徑遞西都之屛翰方缺宜重寄之愼掄玆授卿以開城府留守兼管理使卿其往愼乃司祗服明命地處才諝之可仗克推簡心之恩芻牧捍禦之是兼須思盡職之道心存節省庶可敗局之蘇殘時値昇平莫或武事之弛備自餘裁稟厥有典常於戲律已以淸愼公廉卿宜自勵爲治之設施注措予不多言故玆敎示想宜知悉知製敎李東稷製進
정조 17년
癸丑二月十四日卯時上御重熙堂右承旨入侍時右承旨申耆假注書鄭文始記注官金良倜承膺祚有司堂上沈頤之以次進伏訖上曰濟州運穀船皆已到泊云爲民事甚喜幸矣頤之曰然矣上曰濟牧之狀已入來而完伯之尙不登聞者可怪矣頤之曰今番則聖慮憧憧於民事故皆能無事速往速來莫非王靈攸曁也上曰完伯處行會問其登聞支遲之故可也命書傳敎曰禮房承旨馳詣弘陵奉審摘奸局內諸陵一體奉審以來又命書傳敎曰右承旨馳詣宗廟永寧殿景慕宮奉審摘奸以來仍命退諸臣以次退出
정조 17년
南公轍啓曰大司憲李書九疏批未下執義申馥掌令閔彝顯洪克浩持平李尙寯俱在外持平柳憲周未肅拜監察茶時之意敢啓傳曰知道
정조 17년
金孝建以弘文館言啓曰新除授修撰尹光普時在忠淸道尼城地經筵入番事緊請斯速乘馹上來事下諭傳曰依啓
정조 17년
申耆以都摠府言啓曰副摠管曺允亨以工曹參判景慕宮修改事晝仕出去之意敢啓傳曰知道
정조 17년
申耆以一所巡廳言啓曰去夜初更五點量犯夜人景慕宮守僕秦世雄二更二點量犯夜人武藝別監崔碩彬執捉何以爲之敢稟傳曰飭禁之下犯科萬萬駭然崔碩彬令壯勇營嚴棍除名秦世雄係是守僕則致齋之地焉敢犯夜乎降定本署軍士事分付可也
정조 17년
金孝建以賑恤廳言啓曰東部於義洞契任掌金昌允今月十四日本洞路傍得一歲遺棄女兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
南公轍以義禁府言啓曰朴吉源笞五十收贖解見任別敍照律草記批旨內如有功議各減一等事命下矣朴吉源十三代祖訔佐命功臣云功減一等笞四十收贖附過還職之意敢啓傳曰知道
정조 17년
大司憲李書九疏答曰省疏具悉卿其勿辭行公原本未下故書付後考次
정조 17년
癸丑二月十五日辰時上御重熙堂左副承旨入侍時左副承旨金孝建記事官徐有聞記注官金良倜承膺祚稟事閣臣鄭民始以次進伏訖上敎民始曰有何稟事之事乎民始曰本營加抄軍兵支放之需米四千石區劃之意已爲節目啓下今當從長措辦訓局兼料條每年用餘者多爲千餘石小猶八九百石而見今各年餘儲亦爲五千餘石云此本爲軍兵接濟而設置者以其剩餘移作本營添補之需實合便宜每年以兼料餘條限五百石劃送本營之意定式施行水原府捧留米一千五百石外營需用姑不緊急此亦運來補用何如上曰依爲之出擧條民始曰本營屯土在於鳳山郡岐山西湖兩處而摠戎廳屯土亦在於兩處互相參錯多有難便之事今若以本營西湖所在屯土與摠廳岐山所在屯土相換則彼此各專一處無雜錯之弊甚爲便好且摠廳屯土不過十三結本營屯土殆過二十六結多少懸殊而旣欲相換則不必較挈其結數已與摠帥相議以此互換何如上曰依爲之出擧條民始曰本營需用紙地浩多而姑無應入者壯紙則自本營措辦而至於次壯紙白紙等屬辦備無路戶曹久陳白線紙方物減數之後必當年年儲積漸至不用就此每年限三百卷取用而白紙則湖南求禮縣各寺多有浮出白紙處以別檢米二分耗中限八十石每年劃付本縣以爲給厚價浮出上納之意定式施行何如上曰依爲之出擧條民始曰軍需所用樺皮甚緊而備局有年例卜定儲置以需各軍門及外方求請者以每年限三十同移送本營之意定式槍柄木加時木亦無見在者兩木各二百介擇取稅船上來時添付上納之意亦爲分付湖南水使處何如上曰依爲之出擧條民始曰本營軍需中麻布甚少無以繼用不可不變通戶曹所在蔘布一年所捧爲七八十同而此非給貢價支經用之物不過留置庫中以時發賣於曹中貢役而已今依兵曹布例以一疋一兩價每年限二十同移送推用則在戶曹以無用爲有用可謂兩便以此定式施行何如上曰依爲之出擧條民始曰本營軍制大備加抄軍兵接濟之需錢八千兩大八十同從長區劃之意已爲節目啓下事當取用於經費而本營軍需之從前措辦皆於經費外區處則今此木錢亦不可推用於經費錢則以關西嶺南穀多邑耗條作錢中限八千兩每年移來木則平安監營別備條中限八十同以代錢亦爲每年移來補用而木代錢上送時以會付穀計給馱價事竝爲定式施行何如上曰依爲之出擧條民始曰拜峯鎭設置所重有在其所守護禁養之方不可泛忽而本鎭物力不敷監官山直輩接濟無策極爲悶然左僕所管馬場面目里此是前日拜峯山下居民之移接處有若干田畓之起墾者自左僕收稅而數甚些略亦非公用且是本處民人之移去起墾者則以此地移屬該鎭以補接濟之需似甚便好以馬場面目里劃屬拜峯鎭事分付何如上曰依爲之出擧條民始曰關西海西所在各屯倉營建筒役及古城鎭修補物力今將區劃而江蔘減數價米錢年年儲置者數旣不些且是每年添入而不關於經費之物就其中小米一千五百石錢一千兩劃付兩處以爲經紀之地海西則材木不可不覓給以長山串材木待鳳山郡所報量入許給之地知委黃海監司水使處何如上曰依爲之出擧條民始曰軍餉放下事體不輕考準文書不可不詳密故以訓局料準之法言之將官將校馬步軍兵之放料各哨色次知將領以人名去來斗數加減未現追現之類一一考準後着銜報于把摠則把摠又爲考較踏査字轉報千摠則千摠亦爲考較踏驗字次次轉報于別將中軍軍色從事官以至大將所則大將考閱後收聚成冊移文以送于戶曹然後戶曹一依成冊磨鍊上下立法之詳且嚴有如此矣本營軍額轉增每朔放糧浩多且軍餉兩色各有分掌軍兵之去來加減自餉色無以詳知而料準之法始未定制只憑各該哨官次知之成冊而放下者極爲疎略當此釐正之時若有定式之擧此後則料米奉足放下之時文書規模一依訓局例馬步將卒之人名斗數未現追現之數該次知及哨官善騎將各修成冊踏査字報于把摠別將則把摠別將詳細考準後踏驗字送于從事官而從事官旣兼軍色一一考準後轉報大將所以爲成移文越送餉色磨鍊放下之地而如是定制之後如有差誤相左之弊則各該次知及將官輕則自本營請勘重則請付攸司照法重繩似合於重事體之道故敢此仰達矣上曰依爲之本營以新設之地似此規模尙未一定所奏甚好如是定式之後若有不察大將小則推考大則罷職從事官亦當加等勘罪俾有統轄之實效可也出擧條命退諸臣以次退出
정조 17년
行都承旨徐邁修藥院直行左承旨沈晉賢坐直右承旨申耆坐直左副承旨未差右副承旨未差同副承旨南公轍內閣直注書徐有聞仕李海淸仕直事變假注書鄭馦仕
정조 17년
申耆啓曰大司憲李書九持平柳憲周未肅拜執義申馥掌令洪克浩閔彝顯持平李尙寯俱在外監察茶時之意敢啓傳曰知道
정조 17년
傳于申耆曰今日不爲仕進承旨許遞
정조 17년
傳于申耆曰右承旨人侍
정조 17년
以平安監司李秉模狀啓泰川縣民家燒燼事傳于申耆曰嚴飭該倅着意顧助畢奠接報來後形止狀聞小戶則應食外加給米斗事分付
정조 17년
以江原監司尹師國狀啓原州等邑經工功令之士區別開錄事傳于申耆曰功令生則來月念間咸聚營下以待題下而題下後卿與道內文守令二人限內分日試取捧券上送諸生則還送往還時皆令給糧給鋪馬考券取優等當招致殿庭更試以此知悉經工生則令各其地方官齎傳經義條問使之附對功令生中烏竹軒後承一體試取此則不必分日只於初日別坐試取捧券事令廟堂分付
정조 17년
申耆以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 17년
申耆以兵曹言啓曰今二月十七日武臣堂上朔試射日次而國忌正日相値不得爲之之意敢啓傳曰知道
정조 17년
癸丑二月十六日辰時上御重熙堂同副承旨入侍時同副承旨南公轍記事官徐有聞記注官金良倜承膺祚以次進伏訖上命書傳敎曰日次儒生殿講日應製上齋儒生三試七言二十韻古詩三中一居首生員安景祺大厚紙一卷三中二進士申奭相大厚紙十五張三中三進士柳遠鳴大厚紙十張三中四生員閔章顯大厚紙八張三下一生員黃基天三下二進士李敬會三下三進士元在明三下四生員韓啓重各大厚紙五張賜給命退承史以次退出
정조 17년
行都承旨徐邁修藥院進行左承旨沈晉賢坐直右承旨申耆坐直左副承旨未差右副承旨未差同副承旨南公轍內閣直注書徐有聞仕李海淸仕直事變假注書鄭馦仕
정조 17년
申耆啓曰大司憲李書九持平柳憲周未肅拜執義申馥掌令閔彝顯洪克浩持平李尙寯俱在外監察茶時之意敢啓傳曰知道
정조 17년
申耆啓曰來二十一日朝參日次矣敢稟傳曰停
정조 17년
申耆啓曰來二十一日輪對日次矣敢稟傳曰爲之
정조 17년
傳于申耆曰同副承旨入侍
정조 17년
以兵曹習陣頉單子傳于申耆曰日前以訓局習陣事亦有飭敎將非其人久矣粒粒辛苦之輸來萬斛龍驤餽養五千兵馬而飽食逸居作一無用其爲寒心孰甚於此此所以不得不略費辭敎俾所知愧諸武將之以訓將者作他山小加警礪方以爲期觀此操單又如是托病稱頉近來禁軍雖曰漸不如古文宰亦有間於武帥而顧其職則本兵也萬萬駭然此單還給令醫監齎傳相當藥物於兵判使之强疾赴操
정조 17년
癸丑二月十七日辰時上御重熙堂左承旨右承旨入侍時左承旨沈晉賢右承旨申耆記事官李海淸記注官金良倜承膺祚以次進伏訖上曰王大妃殿進御人蔘正末一錢重十貼封入出榻敎仍命讀公事書判付訖命退承史以次退出
정조 17년
以大司諫兪漢謨獻納徐有泝正言張至冕朴命燮持平柳憲周牌不進罷職傳旨傳于申耆曰只推
정조 17년
申耆啓曰大司憲李書九持平柳憲周牌不進執義申馥掌令閔彝顯洪克造持平李尙寯俱在外監察茶時之意敢啓傳曰知道
정조 17년
傳于徐邁修曰都承旨右承旨入侍
정조 17년
沈晉賢啓曰前假注書鄭文始仍察廳任何如傳曰允
정조 17년
備忘記開城留守金魯永下直長弓一張長箭一部賜給
정조 17년
申耆以備邊司言啓曰湖南句管堂上戶曹判書沈頤之堤堰堂上右參贊李𡊠差下使之察任何如傳曰允
정조 17년
申耆以備邊司言啓曰今日本司坐起時堂上之無端懸病至於三員揆以事體極爲未安令政院牌招以爲參坐之地何如傳曰允
정조 17년
以備邊司堂上李𡊠閔鍾顯李敬懋有司堂上沈頤之副提調尹行任禁推傳旨傳于申耆曰大臣以此胥命雖過矣不可相持亦旣示飭意此傳旨分揀
정조 17년
申耆啓曰卽者義禁府都事來言右議政全履素今方待命於金吾門外云係是大臣去就敢啓傳曰知道
정조 17년
申耆啓曰卽者議政府錄事來言右議政金履素以爲罪大溺職罰乃倖逭惶隕震懍不敢偃處走伏金吾門外恭竢鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 17년
申耆啓曰右議政金履素又使錄事來言雖伏承勿待命之批罪負未勘轉益惶蹙仍爲胥命恭竢鈇鉞之誅云仍納命召何以爲之敢稟傳曰勿待命事更遣史官傳諭仍傳命召
정조 17년
申耆以備邊司言啓曰卽見漢城判尹李文源所啓則以爲燻造契人昨春戶惠廳太各五百石呈上言受出而今當還納之時太荒尤甚昨年一包價爲二兩今年則殆近五兩此時備納萬無其望待秋還捧實無所妨爲辭而批旨內事情似然退與大臣該堂相議令廟堂從長回啓事命下矣燻契徭役本甚浩多朝家之從前顧恤非不至矣而第今太貯絶乏戶曹則以頒祿之不足取來於江都惠廳則貢價上下亦不得如數出給貢價則或有闊狹之道而地部頒祿不可不以本色需用惠廳太五百石以錢代納戶曹太五百石本色備納則在渠輩爲惠不少惠堂之意亦如此分付何如傳曰允
정조 17년
南公轍以成均館官員以同知館事行大司成意啓曰因應製儒生洪祜淵試券莫重奏御試券焉敢用理瑣之體停擧猶歇矣靑衿錄付標其名事命下矣洪祜淵依聖敎先施停擧之罰仍爲付標於靑衿錄而臣秉鼎旣伏承限百首課表之命連爲出題矣今則祜淵有不可以士子待之課表一款更無可論停止之意敢啓傳曰知道
정조 17년
徐邁修以義禁府言啓曰保放罪人宋載瑞査啓今已啓下還囚後議處照律之意敢啓傳曰知道
정조 17년
以平安監司李秉模狀啓渭原前郡守宋載瑞在任時不法之罪令該府拿處事傳于徐邁修曰今日內議處仍爲照律
정조 17년
以平安監司李秉模狀啓江界列鎭中閑地可墾處黃水德麻田嶺置之玉洞退標起耕事傳于申耆曰地雖加闢蔘不縮採卽較然明甚之事也若使邊禁至嚴我民專利則雖盡復四郡之界地猶有無限餘利矣目下急務在於實邊每所以樂聞闢土之說不以採蔘爲念者也該倅所報未知如何營裨摘奸亦未知云何而黃水麻嶺設如云然亦豈無其代可合處乎此非時日緊關之擧須於在任時更加悉心探究仍又細詢於帥臣邑倅如有可行之策從後論理指陳事令廟堂申加關飭
정조 17년
以全羅監司權狀啓濟州移輸穀領運差使員趙華錫待竢事査問委折論勘計料事傳于申耆曰此狀本留中以待穩稅利泊矣去月十九已齊到該牧狀啓入來已久道臣則今至浹月尙無一言雖曰在巡路而然稽忽莫甚全羅監司權推考可謂責人則明差員別無論勘之事枚擧此意行會
정조 17년
以黃海兵使吳載徽狀啓蒜山鎭餉穀虛留該僉使李東延及前僉使孫錫奎等罪狀令攸司照法稟處事傳于申耆曰前此朝令何如則今始報來可駭該僉使拿致嚴棍逋欠穀物不可一爲一否以可捧難捧區別報本司依他鎭處分指一論理草記事令廟堂知悉行會
정조 17년
以慶尙監司鄭大容狀啓道內遺棄兒申飭搜訪事傳于申耆曰字恤典則之印頒出於一分責實效之意本道今番登聞之數頗勝於前此後益加着念毋敢放忽事更爲嚴飭分付兩湖道伯處一體申飭而所謂遺棄者非眞箇遺棄行乞者若虛張名目設或自朝廷未卽摘發能不有愧於闇室屋漏又或吏奸莫察厥罪惟均竝以此意枚擧嚴飭俾有濟活之實效
정조 17년
以統制使李潤慶狀啓泗川洪驗朱拯活人命之功令該曹考例稟處事傳于申耆曰係是民命何待回啓賞加今日內口傳下批敎旨成送此意回諭稽忽之罪統帥亦然後勿如是之意嚴飭
정조 17년
癸丑二月十八日未時上御重熙堂同副承旨入侍時同副承旨南公轍記事官徐有聞記注官金良倜承膺祚以次進伏訖上命書傳敎曰惜乎近日籌謨之地太忽於民國之事也籌坐申飭意豈徒然今日聞又來會雖欲只題備例之狀似不至如是草草悤悤因承宣持公事入侍有數度民事欲令行會者問罷坐與否則罷已久矣云而史官未免空還事之寒心莫甚於此日前傳諭之紙墨猶未乾特念數斯疎之戒姑且含忍竝與怠忽之諸堂而不問其可曰有朝綱乎亦可曰重民隱乎大臣則體面自異早還固無不可爲諸堂者各以一得之見爲民國迭發酬酢則坐起自當遲滯豈有此處分乎赴坐有司諸堂一竝下義禁府從重推考其餘公頉及耆耉外諸堂亦竝禁推至於武將例兼者傳旨中勿論事分付命退承史以次退出
정조 17년
行都承旨徐邁修坐行左承旨沈晉賢坐直右承旨申耆坐直左副承旨未差右副承旨未差同副承旨南公轍內閣直注書徐有聞病李海淸仕假注書鄭文始仕直事變假注書鄭馦仕
정조 17년
申耆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
南公轍啓曰大司憲李書九持平柳憲周牌招啓辭未下執義申馥掌令閔彝顯洪克浩持平李尙寯俱在外監察茶時之意敢啓傳曰知道
정조 17년
傳于沈晉賢曰左承旨入侍
정조 17년
備忘記上土僉使金光澤下直長弓一張長箭一部片箭一部筒兒一箇賜給
정조 17년
申耆啓曰明日次對兩司當爲進參除在外外未肅拜人員竝待開門牌招何如傳曰允
정조 17년
傳于申耆曰大臣諸道設賑句管堂上有司堂上來待
정조 17년
申耆啓曰右議政金履素備局有司堂上設賑諸道句管堂上鄭昌順沈頤之金文淳副提調尹行任依下敎來待矣傳曰入侍
정조 17년
傳于沈晉賢曰政官牌招開政
정조 17년
沈晉賢啓曰吏曹參議李冕膺牌不進罷職傳旨旣已踏下判書徐有防受由參判未差開政命下之後不得擧行何以爲之敢稟傳曰參判參議之代令廟堂除承旨及備局副提調差擬待下批牌招開政
정조 17년
備邊司以丁範祖爲吏曹參判李義弼爲參議
정조 17년
沈晉賢啓曰吏曹參議李義弼牌不進罷職傳旨今方捧入而判書徐有防受由參判丁範祖在外開政命下不卽擧行何以爲之敢稟傳曰只推更爲牌招開政
정조 17년
沈晉賢啓曰吏曹參議李義弼再牌不進罷職傳旨今方捧入而判書徐有防受由參判丁範祖在外開政命下之後不卽擧行何以爲之敢稟傳曰只推更爲牌招開政
정조 17년
申耆以備邊司言啓曰軍餉居末拿問居二決杖居三推考還上居末決杖居二推考居三勿論旣有原事目還上未捧居末拿問若邊地守令則依前決杖舊還未準捧守令論罪事載在大典通編矣卽見平安監司李秉模狀啓則新軍餉及元還上居末壬海別將金宗明元還上居二龍淵前別將尹興權居三彌串僉使金得臣舊軍餉全未捧及元還上居末龍淵前別將尹興權別軍餉全未捧老江僉使鄭興僑補城穀全未捧慈母山城別將金樂瑞等罪狀令廟堂稟處矣新舊還餉未捧居末居二居三及舊還餉全未捧邊將竝依事目勘處何如傳曰允
정조 17년
義禁府照目滿浦前僉使尹敬喆矣春而預下於還穀秋而徵斂於民戶者折米爲一百九十一石十斗錢爲七百五十二兩七錢九分而貂鼠皮之戶貿云者極爲可駭是白如乎就其米錢通瀜較量於匿報之數仍又計減其應下之數則其所濫徵猶爲一百十五兩二錢九分是白乎所其濫徵之罪令攸司稟處罪杖一百徒三年定配依法典收贖奉敎府有滯囚則其所議處與照律何待提敎後始爲開坐乎溺職之卿等遞差爲旀關西各鎭之特給公穀之耗俾代應斂之用爲西民蘇救之德意何如則身爲鎭將數爻之匿報貂鼠之勒貿有一於此罪猶不輕況兩犯乎又況諸鎭中首鎭乎不畏朝令不知民隱如許鎭將若不嚴處何以謝西民令帥臣大張威儀嚴棍懲礪灣上充軍爲良如敎
정조 17년
禁府照目渭原前郡守宋載瑞矣猾吏橫斂之不能禁戢負逋鄕色之酷刑濫杖已極痛駭兺除良稱以倉剩還戶勒捧至於五百餘石則雖無入橐之事難免肥己之事是白遣勅需法意本自嚴重則恣意取用尙今虛留之數亦爲一千三百兩之多以此照律罪從重論告身盡行追奪杖一百收贖流三千里私罪奉敎辭陛之時已慮其昏憒申飭何如則道啓論列若是狼藉究厥所爲萬萬痛駭豈比於李顯昱不識東西乎如許守宰宜置重典令道臣嚴加決杖投之道內邊邑爲良如敎
정조 17년
禁府啓目滿浦前僉使李恒林原情云云問目內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓所供不可爲發明以公罪區別功議草記勘放爲良如敎
정조 17년
南公轍以義禁府言啓曰時囚罪人宋載瑞照律公事判付內如許倅宰宜置重典令道臣嚴加決杖投之道內邊邑事命下矣宋載瑞以判付內辭意具罪目依例發遣府書吏押付箕營令道臣嚴加決杖後道內邊邑定配所仍令押送配所之意敢啓傳曰道臣當出巡姑爲保放待其還營更爲草記下送可也
정조 17년
南公轍以義禁府言啓曰時囚罪人李恒林以公罪區別功議草記勘放事命下矣李恒林平安監司李秉模査啓內再昨年滿浦鎭戶斂之數査報兵營時怯於斂民之將陷罪戾大同應斂之匿不以報者折米爲二百七石六斗五升錢爲五百九十兩二錢其匿報之罪令有司稟處罪取考律文則大明律公式條有曰若事干錢糧隱漏不報者罪止杖一百矣李恒林杖一百收贖而其七代祖珥光國原從功臣云減一等杖九十以公罪收贖放送之意敢啓傳曰知道
정조 17년
南公轍以義禁府言啓曰壬海別將金宗明老江僉使鄭興僑龍淵前別將尹興權慈母山城別將金樂瑞拿問處之事傳旨啓下矣鄭興僑時在任所云發遣府書吏交代後拿來金宗明金樂瑞亦在任所云發遣府羅將定假將後拿來尹興權時在平安道平壤地云亦爲發遣府羅將拿來何如傳曰待待命拿囚可也
정조 17년
癸丑二月十九日辰時上御熙政堂大臣備局有司堂上諸道句管堂上入侍時行左承旨沈晉賢右承旨申耆假注書鄭文始記事官金良倜承膺祚右議政金履素句管堂上鄭昌順沈頤之金文淳備局副提調尹行任以次進伏訖履素曰風日尙寒聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰元子宮氣候何如上曰好在矣履素曰昨日溺職之罪萬萬惶悚而當此歉荒之時以臣憒憒有難堪勝筋力奔走處臣不敢辭而鼎席備員則臣當竭力隨後而爲之矣上曰過矣昨日之敎出於無隱之意卿亦樂聞而已雖無廟務諸堂若以一得之見各言民事之可聞者豈有如是草草了當乎卿之生疎勢所固然而莫非諸堂凌蔑視卿之致體統所在豈不寒心乎爲諸堂慨然也此後則思所以淬礪之方履素曰此是臣不能董率之致矣上曰御史齎去節目其果修整乎別爲冊子分送御史時使之齎去可也上曰旣登筵矣有何稟處事乎履素曰別無可達者而泮漢輩以向日館堂所奏二十萬兩錢之不卽稟處今日至有撤屠之擧云民習至此實爲可駭矣昌順等曰近來民習之可駭者非一非再至欲威脅朝廷之計此爲痼弊矣上曰此實懍然處泮漢則分付館堂嚴飭而朝廷發落之前渠何敢如是乎上曰予處深宮無以詳知三南設賑處卿等如有可聞者各陳聞見可也昌順等曰句管只有其名而素無相關無所得聞者至於賑政自上每勤聖念別無他慮而穀簿皆不敷還民最爲難處此亦未能詳知其事狀矣履素曰關東道臣以病未行部之意論報備局矣該道臣五載居職旣多實績輕遞可惜而荏任年久實病又如此有難强令察任江原監司尹師國許遞何如上曰依爲之出擧條履素曰水部雖是閑局春奉審修改之時三曹堂上例皆備員時任判書乃是篤老耆堂有難責之而職務工曹判書任希曾許遞何如上曰依爲之出擧條履素曰節享不遠祭官今方磨鍊而侍從多在罷散無以排比云堂上堂下罷散人竝敍用何如上曰依爲之出擧條履素曰本司堂上孰非參聞籌謨而設置句管法意緊重蓋句管之道文牒之外道內事情之及於聞見者無不領略理會道內事爲率多以此需用矣邇來徒有句管之名全無句管之實誠甚慨然此後則一遵當初設置之法意使之各擧其職俾無如前抛置之意各別嚴飭何如上曰依爲之出擧條昌順曰備局之任有司便是主管之人自前每以年富有材具者擇差未有如臣老衰昏憒者冒差是任臣之不合臣固自知至於賓對只爲瞻覲苟無實病未當懸頉而近日籌坐一未進參者臣與大臣旣有世所共知之嫌昨日聖敎以各以一得之見酬酢大臣有所責勉於諸臣臣固欽仰而臣則嫌不可言旣無酬酢之可論年旣衰老只有病情之難强以公以私宜蒙體諒之恩故敢此仰達矣上曰大臣之意何如履素曰重臣旣非篤老之年且無難强之疾則有司緊任何可輕遞乎上曰有司之任今姑減下可也出擧條上曰大臣諸宰先退仍命晉賢書公事判付訖命退承史以次退出
정조 17년
行都承旨徐邁修坐行左承旨沈晉賢坐直右承旨未差左副承旨李益運坐右副承旨未差同副承旨鄭致淳坐直注書徐有聞病李海淸仕假注書鄭文始仕直事變假注書鄭馦仕
정조 17년
沈晉賢啓曰御營大將趙心泰明日以本廳習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 17년
傳于沈晉賢曰大臣備局堂上入侍
정조 17년
傳于沈晉賢曰吏曹參議望勿施
정조 17년
傳于沈晉賢曰承旨前望單子入之待下批牌招察任
정조 17년
備邊司薦望以李冕膺爲吏曹參議
정조 17년
以吏曹參議李冕膺牌不進罷職傳旨傳于沈晉賢曰只推更爲牌招
정조 17년
李益運以禮曹言啓曰卽接恭陵令康陵參奉所報則今此寒食祭享兩官當爲備員將事而恭陵參奉金熙澤慶尙道安東地下去不爲上來康陵令李和猝得風病症勢危重萬無進參之路云莫重祭享兩官不可不備恭陵參奉金熙澤康陵令李和竝今姑改差其代卽令該曹口傳差出以爲備員將事之地何如傳曰竝相換可也
정조 17년
有政吏批判書徐有防受由參判丁範祖在外參議李冕膺行左承旨沈晉賢進啓曰判書徐有防受由參判丁範祖在外小臣獨政未安何以爲之敢稟傳曰只出緊任又啓曰江原監司今當差出而擬望之人乏少承旨竝擬何如傳曰允以高宅謙爲副校理尹師國爲工曹判書黃昇源爲左尹柳焵爲刑曹參議李文會爲兵曹參知李文源爲判義禁曺允大權以綱爲同義禁申耆爲江原監司檢書官單李集箕康陵令李禾軍資判官尹載五相換恭陵參奉金熙澤假監役李仁行相換
정조 17년
兵批判書趙宗鉉參判林濟遠病參議李濟萬入直進參知李文會未肅拜同副承旨鄭致淳進同知單鄭煜僉知單權煥副司直任希曾尹師國金李建李壽咸李東稷竝單付
정조 17년
以前正言宋知濂副司果單付望筒傳于鄭致淳曰日昨講製見其尙在參下則何以陞六而爲正言又付司果乎其委折問于該曹以啓
정조 17년
沈晉賢啓曰臣與右承旨申耆伴直矣纔已移職伴直無人同副承旨鄭致淳牌招入直何如傳曰允
정조 17년
以徐有鍊鄭尙愚囚單子傳于鄭致淳曰以分揀欲爲下敎而傳旨混踏啓下當該中官當嚴處卽爲放送後草記
정조 17년
鄭致淳以義禁府言啓曰時囚罪人尹敬喆照律公事判付內如許鎭將若不嚴處何以謝西民令帥臣大張威儀嚴棍懲礪灣上充軍事命下矣尹敬喆以判付內辭意具罪目依例發遣府書吏押送平安兵營令帥臣大張威儀嚴棍後灣上充軍之意敢啓傳曰知道
정조 17년
右副承旨南公轍疏曰伏以臣卽伏見宋民載到院之疏以僚員見遞已則獨免自引徑出而句語之間以承宣請譴未及周旋爲言所謂當譴之承宣卽指臣也雖無指擬之律名玉署之臣旣欲請譴至登於章奏則在臣私義其何敢晏然在職乎玆敢忙陳短章徑出禁扃伏乞聖明亟遞臣職以靖私義仍置臣罪以肅朝綱千萬幸甚答曰省疏具悉相奏之外堂疏亦一彈文豈敢晏然乎遞差
정조 17년
承旨前望單子入之李益運鄭致淳落點
정조 17년
沈晉賢啓曰修撰宋民載謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰允
정조 17년
癸丑二月二十日午時上御重熙堂右副承旨稟事閣臣同爲入侍時右副承旨南公轍假注書鄭文始記注官金良倜承膺祚一提學鄭民始以次進伏訖民始曰今之爲國計者最所憂憫在於經費之不足而其所不足者專由於實結之漸縮曠土之空棄實結之復舊當待改量査陳固非一朝一夕之所可爲而至於曠土則如西北之廢四郡厚州西南之許多海島初或因野人之入居海賊之來侵空棄其地而今則無野人海賊之患已過數百年而猶不許民人之耕居古稱日闢百里今乃以我有用之地便作閑田者極爲無義高麗趙云仡以爲大靑小靑等島皆有沃壤漁鹽之利故相臣柳成龍以爲身彌等島地勢廣闊可堪屯田人居云此豈無所見而然哉近來人衆繁息而無地耕作者居多今若以此民人募入於海島使之耕種則可謂兩利臣意則爲先長淵之大靑島小靑島使黃海水使別遣親裨看審形止圖形狀聞宣川之身彌島鐵山之大加次里島椴島則使宣川府使親爲看審其形止後亦使圖形狀聞以爲議處之地似好故敢此仰達矣上曰依爲之出擧條民始曰各衙門之捧納米穀者所謂剩色條有三分一官會錄以爲公費乃是通行之規而本營捧上時初無會錄盡屬從事官者蓋緣未及定制而然自今年就其剩條炬燭條米太依他例三分一會錄以爲公用之地何如上曰依爲之出擧條仍命退諸臣以次退出
정조 17년
行都承旨徐邁修藥院進行左承旨沈晉賢坐右承旨洪義榮坐直左副承旨金孝建坐右副承旨李益運坐同副承旨鄭致淳坐直注書徐有聞病李海淸仕假注書鄭文始仕直事變假注書鄭馦仕
정조 17년
藥房都提調洪樂性提調金文淳副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 17년
李益運啓曰大司憲持平一員未差執義申馥掌令閔彝顯洪克浩持平李尙寯俱在外監察茶時之意敢啓傳曰知道
정조 17년
李益運啓曰來二十五日朝參日次矣敢稟傳曰停
정조 17년
李益運啓曰監察十三員內李壽哲身病徐洛修朴休源孫會慶未署經今此寒食祭享無以分排在前如此之時有未署經行公之例今亦依此例署前行公之意分付何如傳曰允
정조 17년
沈晉賢啓曰輪對官來待矣敢啓傳曰入侍
정조 17년
傳于李益運曰差使員守令入侍
정조 17년
沈晉賢啓曰吏曹郞廳來言承旨有闕政事取稟傳曰前望單子入之待下批牌招察任
정조 17년
承旨前望單子入之洪義榮金孝建落點
정조 17년
鄭致淳啓曰日昨講製見其尙在參下則何以陞六而爲正言又付司果乎其委折問于該曹以啓事命下矣問其委折於兵曹參議李濟萬則以爲前正言安廷善付軍職單子誤以宋知濂書入莫重奏御政望固當十分詳審而誤書名字至於此境昏謬之罪萬殞難贖云矣敢啓傳曰爲先從重推考
정조 17년
傳于鄭致淳曰吏曹參議禁推
정조 17년
傳于鄭致淳曰推考房承旨持慶尙道査啓入侍
정조 17년
以慶尙監司鄭大容狀啓安東府使金履翼打殺柳弘春委折定査官親執會査論列馳啓事傳于鄭致淳曰付之道臣任其立落者一則還政用刑許皆擅斷則邂逅致命有難直驅之枉殺也一則民俗不古不可以訟民之言徑勘命吏也觀此道伯査啓於是乎可以執此決處何待該曹之回啓乎道啓中刑及士族非不獲已則皆失刑云者誠然況同庭受刑至於三十餘人之多則合計各曰將至三百三千乎十月封倉法典所禁而五斗穀之伊晦前未納是豈罔赦之罪乎所謂尺文雖云違錯而穀旣輸倉之說道啓證之此亦自歸落空且道啓中五斗未納之柳弘春與多石未納殆遍一境之類一例加訊爲非之者亦是矣大抵金履翼身爲命吏以險歲捧還作爲容私飾怒之具擧措多悖常度以致人命之枉殺死者茹恨姑母論隨而下從者幽冤何以慰洩乎血指之書辦死之跡旣如彼分明則朝家聞之豈可尋常聽過乎安東士人柳弘春妻金氏卽令該曹施以旌閭之典該府使金履翼亦令該府施以遠地定配之律一以慰孤兒覆盆之慟一以慰烈婦九泉之鬱一以慰嶺土士族之心
정조 17년
傳于沈晉賢曰安東府使令該曹口傳差出
정조 17년
吏曹口傳政事以李太亨爲安東府使
정조 17년
傳于沈晉賢曰此時嶺南守令不可一刻曠官安東府使除朝辭今日內給馬下送
정조 17년
以京畿監司徐鼎修狀啓江都米限五百石移劃令廟堂稟處事傳于金孝建曰依狀請施行事回諭
정조 17년
以統制使李潤慶狀啓赤梁僉使之代令該曹差送事傳于金孝建曰設賑邊將不可一刻曠官令該曹口傳差出待下批除朝辭給馬下送
정조 17년
兵曹口傳政事以李大興爲赤梁僉使
정조 17년
洪義榮以禮曹言啓口穆陵兩官拿處事命下矣莫重陵寢不可一刻曠直在前如此之時多有假官差送之例今亦依此例差送假官以爲替直後就拿之地何如傳曰令該曹他司口傳相換可也
정조 17년
吏曹口傳政事穆陵別檢洪受浩承文副正字韓錫仁相換穆陵參奉李田秀南部都事任希復相換
정조 17년
以水原留守蔡濟恭狀啓闕里祠開基正礎立柱上樑奉安日字令該曹更爲推擇下送事傳于沈晉賢曰聖像奉安日字及營建各項日字令該曹擇吉草記待下批回諭留守處
정조 17년
洪義榮以禮曹言啓曰水原府留守蔡濟恭闕里祠開基正礎立柱上樑奉安日字令該曹更爲推擇下送事狀啓判付內聖像奉安日字及營建各項日字令該曹擇吉草記待下批回諭留守處事判付矣卽令日官池日賓推擇則開基來四月初三日卯時先始北方定礎同月初八日卯時先定北礎立柱上樑同月十一日巳時先立北柱畢役後聖像自內閣移奉吉日同月二十八日辰時奉安吉日來五月初一日申時影堂藏本奉來及奉安同月同日爲吉云以此日時擧行何如傳曰允
정조 17년
沈晉賢以禮曹言啓曰今二月二十日大臣備局堂上引見入侍時持平柳憲周所啓今二月初一日穆陵忌辰大祭祭監監察趙有善以爲祭享所用豆泡出付陵軍家造來莫重祭泡付諸村女之手事極不敬莫甚於此竊聞此事已成流來謬規固非一二日之故而恬於故常不能矯革難免怠忽之責典祀官嚴耆宜有勘處之道云矣監臺呈課旣如此則不可置而不論請典祀官嚴耆施以削職之典上曰爲先令禮曹査問後草記可也事命下矣招致本陵書員及熟手査問則局內各陵寢祭享所用豆泡在前則連爲造成於典祀廳近處矣間或有不能善造臨期狼狽之時故不得已出給工價造用於陵卒處各陵寢無不如此而只元陵祭享所用豆泡則出付佛巖寺僧造納云矣元陵祭享所用豆泡旣付寺僧造用則局內各陵寢依此擧行恐合事宜雖或以僧役之稠疊爲慮此則旣給工價似不至難行一體擧行之意分付何如傳曰允今聞事實屑越莫甚亦不可以謬例言莫重祭享所用豈可使村婆造泡乎旣聞之後何可仍置乎當該典祀官先汰後拿令該曹口傳差代寢郞亦爲拿處此後斯速釐正各陵造泡之使一寺進排豈不爲寺弊乎分付道臣卽令地方官講究接濟該寺之方所關莫重釐弊緣由仍令狀聞近以史官二人輪回差遣於各陵典祀之任意在於釐正如許欠精之弊則其間尙無一言書啓當該史官處令政院査問若知而掩置亦令該府拿問處之近來臺監呈課或多吹覓此事則呈課甚純實若非渠言何以知之乎觀於輪對時奏對已知其頗有所守監察趙有善守令待窠無論文蔭武窠隨窠差送事分付銓曹可也
정조 17년
金孝建以兵曹言啓曰今二月二十一日武臣賓廳講書時都摠府經歷尹範會武臣兼宣傳官南弼壽黃仁燁部將洪禹九守門將金光郁通鑑第二卷不通竝依定式推考警責何如傳曰允
정조 17년
徐邁修以賑恤廳言啓曰中部大寺洞任掌兪得伊今月二十日本洞路傍得二歲遺棄男兒同里居良女林召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
癸丑二月二十一日辰時上御誠正閣藥房入診入侍時藥房都提調洪樂性提調金文淳副提調徐邁修假注書鄭文始記注官金良倜記事官洪樂游檢校直閣徐榮輔醫官金光國李敏海李敬培李惟鑑吳仁豐李周憲以次進伏訖樂性等曰日間聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮氣候何如上曰安過矣樂性等曰醫官入診上曰置之樂性等曰提調副提調輪回仕進雖有下敎今則旣過念後當逐日竝爲仕進矣上曰不必然矣卿則待晦初間入來後日次勿爲入來可也樂性曰惠堂所奏批旨中藥材減半之敎實出於我聖上恤民之德意臘劑所用不足此甚難處矣上曰此是爲民之事則昔在先朝蔘料亦令減半則何況此等草材乎其中最緊者往復於惠堂善處可也上曰達生散亦欲不用矣樂性曰下詢醫官好矣上曰問於周命新則亦以爲不緊云矣仍命退諸臣以次退出
정조 17년
癸丑二月二十一日辰時上御誠正閣左承旨入侍輪對官差使員守令同爲入侍時行左承旨沈晉賢同副承旨鄭致淳記事官李海淸記注官金良倜記事官洪樂游輪對官通禮院贊儀李衡弼濟用監主簿崔擎柱廣興倉副奉事盧橚東氷庫別提申大復司僕寺主簿趙儀逵新寧縣監李英胄以次進伏訖上曰左副承旨入侍出榻敎賤臣承命出傳左副承旨李益運承命進伏上曰輪對官進前可也衡弼進奏職姓名訖命退擎柱進奏職姓名訖上曰以何官移拜此職乎擎柱曰以部將出六待罪此職矣命退橚進前奏職姓名及職掌訖上曰爾其誰族耶橚曰臣之近族別無立朝者矣上曰除遺在退去可也大復進奏職姓名訖上曰除遺在奏所懷可也大復曰無所懷矣命退儀逵進奏職姓名上曰遺在除之日陳奏所懷可也儀逵曰無可達之事矣命退上曰守令進前可也英胄進前奏職姓名上曰昨年之事事何如英胄曰本邑入於稍實而不無如干被災處今春爲私賑矣上曰民勢何如耶英胄曰目今民勢比歲前所料不甚大段遑急矣上曰穀價何如云耶英胄曰米爲五兩餘粟爲三兩太爲四兩餘云矣上曰何日還下去耶英胄曰下直後卽當下去矣上曰此時曠官可悶肅拜下直竝除明日卽爲下去可也晉賢曰今此寒食祭享獻官單子明當修啓而敬陵獻官兪漢謨靖陵獻李書九方在罷散中何以爲之乎上曰敍用可也出擧條命退諸臣以次退出
정조 17년
行都承旨徐邁修藥院進行左承旨沈晉賢坐右承旨洪義榮坐直左副承旨金孝建坐直右副承旨李益運坐同副承旨鄭致淳坐注書徐有聞仕直李海淸差祭假注書沈能燮仕事變假注書鄭馦仕
정조 17년
鄭致淳啓曰大司憲持平一員未差執義申馥掌令閔彝顯洪克浩持平李尙寯俱在外監察茶時之意敢啓傳曰知道
정조 17년
洪義榮啓曰今此寒食祭祭官中時無職名人令該曹口傳付軍職何如傳曰允
정조 17년
金孝建啓曰備局有司堂上鄭民始金文淳沈頤之尹行任備局堂上金持默李敬懋趙心泰京畿監司徐鼎修依下敎來待矣傳曰入侍
정조 17년
傳于洪義榮曰莫重寢郞相換擧措萬萬駭然吏曹參議李冕膺爲先削職令該府拿問捧口招
정조 17년
吏曹口傳政事穆陵參奉李田秀假監役閔致謙相換穆陵別檢洪受浩司錄鄭彦仁相換
정조 17년
金孝建啓曰卽者中樞府錄事來言判府事金鍾秀今方入城云係是大臣去就敢啓傳曰入侍事遣史官傳諭
정조 17년
金孝建啓曰判府事金鍾秀依下敎來侍矣傳曰入侍
정조 17년
鄭文始差祭代以沈能燮爲假注書
정조 17년
兵曹口傳政事副司直李書九兪漢謨李尙度竝單付
정조 17년
以平安監司李秉模狀啓各邑鎭餉穀留庫特許加分令廟堂稟處事傳于李益運曰依狀請加分事令廟堂卽爲行會
정조 17년
金孝建以備邊司言啓曰卽見行司直鄭昌順所啓則以爲繡衣之採探不宜虛實相蒙廉貪互混此後如有入於御史純褒之中而復陷於日後犯贓之科者則當該繡衣難免欺誣之律守令之薦亦有薦主罷職之律況躬探之繡衣乎宜有定律爲辭而批旨內誤薦之律筵退後指一定式草記以此嚴立科條載之繡衣事目銓曹謄錄此後以繡啓純褒人書置官案以爲憑考之地事命下矣核其臧否公其黜陟卽按廉者之責而近來持斧之人不能實心探察又多以私蔽公虛實相混廉貪互換則重臣所奏難免欺誣之律云者誠得之矣守令犯贓竝坐擧主自是法典況繡啓純褒事體尤重豈可比論於一時擧主乎此後則御史書啓中純褒登聞者雖於年舊之後若犯贓汚重律當初褒啓之繡衣就守令誤薦之律加一等施以削職之典以懲循私不職之戒而仍爲定式施行何如傳曰允繡啓錯褒者論勘旣如是新出法律則應在典則之守令誤薦之薦主豈可因循勿問乎旣往雖不必一一追勘此後申明舊典而薦主坐律罷職該倅照律時一體勘律事分付該府定式可也
정조 17년
金孝建以備邊司言啓曰因刑曹判書李敬懋所啓水原弓刀藥丸自來數少京外有裕處量宜移置事批旨內有會于廟堂商議稟旨之命矣本府陞爲留府之後事體尤重軍器什物不可不優數備置而京軍門所貯者有難輕易除出外方則京畿各邑鎭軍器本不有裕無以推移軍器寺守摠兩廳所管三南兩西月課鳥銃藥丸乃是每年造送而分送各邑者一邑不過鳥銃一二柄火藥四五斤鉛丸若干箇在列邑有無不甚關緊限三年條移送水原其中弓箭無他推移處以一年條鳥銃藥丸量宜除出換作弓箭以送在貢契亦無爲弊之端依此施行何如傳曰允
정조 17년
鄭致淳以義禁府言啓曰時囚罪人李冕膺姑爲保放事命下矣李冕膺姑爲保放之意敢啓傳曰知道
정조 17년
鄭致淳以義禁府言啓曰穆陵別檢洪受浩參奉李田秀等拿處事傳旨啓下矣李田秀今方待命拿囚而洪受浩姑未替直云待替直拿囚之意敢啓傳曰知道
정조 17년
鄭致淳以義禁府言啓曰安東前府使金履翼施以遠地定配事承傳啓下矣金履翼平安道鐵山府遠地定配而方在任所未及上來以承傳內辭意具罪目依例發遣府書吏所到處執捉仍令押送配所之意敢啓傳曰知道
정조 17년
義禁府啓目前黃海監司李敬一原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目穆陵參奉李田秀原情云云傳旨問目內辭緣泛稱遲晩刑推得情何如判付啓除刑推議處爲良如敎又啓目典祀官嚴耆原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓功罪勘放爲良如敎
정조 17년
江原監司申耆敎書王若曰眷臬司而擇廉幹之才責重方面撤邇班而畀按察之任簡由予心分北闕憂宣東維化念彼江原一路寔我漢上重藩地是貊穢之墟耕磽确而少豐歲人多獷悍之習輕遷徙而無恒心海稅山禁幾歎痼瘼之未去浦村峒戶政須撫摩之得宜惟卿才識周通文學贍富雅望久佐於東銓奚但經幄之華譽茂績夙著於西符亦惟盤根之利器是知隆寄之可畀蓋以歷試之已多玆授卿以江原道觀察使兼兵馬水軍節度使巡察使原州牧使卿其益殫良猷祗服寵命往年之流氓纔集政宜先於懷綏方春之行部莫遲勞豈憚於跋涉印綬爭解於列郡可追范淸詔之風裁襜帷暫駐於名區寧效潘孟陽之遊樂若其專稟厥有典常於戲前席多昵侍之時庶知東顧之惓惓關臬懋對揚之道何待申諭之諄諄故玆敎示想宜知悉知製敎宋翼孝製進
정조 17년
癸丑二月二十二日卯時上御誠正閣軍士房承旨備局堂上有司堂上京畿監司入侍時左副承旨金孝建記事官徐有聞記注官承膺祚記事官洪樂游備局有司堂上鄭民始金文淳沈頤之尹行任備局堂上金持默李敬懋京畿監司徐鼎修以次進伏訖上曰御將何獨至今不爲入來乎注書出去知入可也賤臣承命出回奏曰姑不入來云矣孝建曰御營大將趙心泰入侍命下之後不卽待令臨殿已久登對後時事體所在萬萬未安從重推考何如上曰未知知委早晩之如何而揆以事體極爲駭然爲先越俸五等可也出擧條上曰注書出去使之催促入來與之偕入可也賤臣承命出與御營大將趙心泰偕入進伏上敎心泰曰文宰諸人入來已久而卿以武將最晩始入來極爲駭然矣仍敎民始等曰水原軍制與戎器等事卿等筵退後會于籌司爛熳商確而各以所見書入以爲措處之地可也民始曰水原等屯土方有築筒之役而水桶木無以覓用此與棟樑之材有異其所推移似不甚難安眠島風落松中限七株以該營運石船卽爲輸送之意分付忠淸水使處何如上曰依爲之出擧條命備堂以下先退民始等以次先退命孝建讀公事書判付訖命退承史以次退出
정조 17년
癸丑二月二十二日申時上御誠正閣坐直承旨與備局堂上有司堂上京畿監司入侍時左副承旨金孝建記事官徐有聞記注官承膺祚記事官洪樂游備局有司堂上鄭民始金文淳沈頤之尹行任備局堂上金持默李敬懋趙心泰京畿監司徐鼎修以次進伏訖上曰鄕等所見各各陳奏可也予意則軍伍不必以多爲貴務精似好矣民始曰聖敎中務精不貴多之敎誠爲至當一邑之中馬兵六哨步軍三十一哨此外又有各樣納米收布軍如是而雖欲務精決是行不得之事到今設外營之後與獨鎭之時有異且內營之軍亦在於本府則外營之軍尤不當如前設置徒致無實之弊臣意則馬軍四哨中減二哨而與別饒士合置四哨所減二哨降爲減馬士步軍則內營軍五哨外時在二十六哨中精抄十哨爲外營兵而其餘十六哨則降爲保軍似合便宜軍物則軍摠雖曰減數旣是外營則時在之數太不成樣鳥銃藥丸諸道之數年受去月課銃藥丸其數不些而各邑則年年受去多年積置徒致破傷之歸今雖取用在外邑別無關緊限二年條以各邑月課劃給環刀則本府所在爲五千四百餘柄不必加劃弓箭則交子弓一千張片箭各一千部三軍門所在中參量劃送似好矣文淳頤之持默鼎修行任等曰臣等所見亦無異同矣敬懋心泰等曰諸堂所奏中步軍之選十哨馬軍之減二哨誠甚切當而第臣等賤見則外營之處在要害緩急拱禦比前無異衛護園寢所重自別則及今釐正之時雖貴務精軍制恐不可太單弱二十六哨中精選十五哨俾成三司之制以作參操正軍似合事宜至於馬軍之減數餘軍之降保軍物之移儲別無異見矣上曰提調之言以精約爲主御將之言以十五哨略設三司之制爲好云云兩說俱有意見而水原餘軍十六哨或稱守堞軍官或稱他名色如江都之稱義旅壯旅拜見時則首上行拜參操赴伍時則依他軍門例爲之使其禮貌稍異於凡軍則亦可爲一分慰悅之資耶鳥銃及鉛丸火藥之以月課條下送固無所妨而至於弓箭則京司乃根本之地軍器儲置所關甚重故如故將李浣措備設施綽有可觀其後武將柳赫然可謂第一而此數人皆竭力於軍制軍器設置之事近年以來實無如此之人誠爲慨然各營門所儲軍器豈可分送外邑乎然則月課鳥銃三年條中除出一年條上下之數仍令本貢人依造銃例造納弓箭而造銃之時渠輩滲漉之資則一竝依例付之渠輩亦好矣如是變通無妨耶民始等曰如是爲之則甚好矣上曰此非一時猝乍間議定之事更與曾經水原府使諸人十分爛商而須體朝家必欲公私之本意而爲之可也民始等曰園所事及水原事無論事之巨細毫末必欲不煩經費公私兩便之聖意臣等所仰揣者也謹當爛加商量更爲稟處矣上曰沈晉賢頃以廣州地聲串月串兩面移屬水原無妨之意有所筵奏其便否畿伯所見果如何耶年前松洞日用兩面移屬之後以還餉事廣民屢次上言以此觀之則到今移屬一款似難更議矣鼎修曰廣州地移屬之爲難者特以軍餉故也卽今果川楊州數邑請得軍餉移轉若於此時移送幾百石於果楊數邑則聲串月串雖屬水原似無廣民添受還餉之弊矣心泰曰水原還穀不足之面加得之後亦必無接濟之資矣心泰曰水原府將校之獲添斗料於摠廳者爲數人而此輩遞去之後若以不爲管轄區而別之更不相繼收用則終非軫念本府武士之意且以京軍門言之哨官敎鍊官之任各有禁軍扈衛軍官取才塡差之規依此例摠廳執事窠中一窠以水原府將校窠永爲劃屬以爲隨闕差任俾蒙終始之惠恐合便宜以此出擧條定式施行何如上曰依爲之出擧條命備堂以下先退民始等以次先退上曰金判府事入侍賤臣承命出與判府事金鍾秀偕入進伏鍾秀曰日氣春和聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣鍾秀曰元子宮氣候何如而近日益復岐嶷乎上曰連得好在而凡百甚夙成矣鍾秀曰實是宗社億萬年無疆之福下情欣忭何可勝達乎上曰不見卿久矣每有悵然之心聞卿上來使之入侍而觀卿凡百比前强健不甚衰憊予用喜幸寒食日今番獻官之行遍審園所局內諸處而入城如値日暮翌朝入來好矣命退諸臣以次退出
정조 17년
行都承旨徐邁修藥院直行左承旨沈晉賢坐右承旨洪義榮坐直左副承旨金孝建坐右副承旨李益運坐直同副承旨鄭致淳坐注書徐有聞仕直李海淸差祭假注書沈能燮仕事變假注書鄭馦仕
정조 17년
傳于沈晉賢曰左承旨同副承旨入侍
정조 17년
金孝建啓曰備局有司堂上鄭民始金文淳沈頤之尹行任依下敎來待矣傳曰入侍
정조 17년
吏曹參判前望單子入之李在學落點
정조 17년
沈晉賢啓曰新除授吏曹參判李在學方在罷散中何以爲之敢稟傳曰敍用
정조 17년
兵曹口傳政事以柳文植爲黃海兵使
정조 17년
洪義榮以弘文館言啓曰新除授副校理高宅謙時在全羅道昌平地經筵入番事緊請斯速乘馹上來事下諭傳曰依啓
정조 17년
金孝建以兵曹言啓曰依下敎冬至正使先來軍官全成琰副使先來軍官尹得運龍虎營拘留之意敢啓傳曰聞已上來卽爲放送可也
정조 17년
鄭致淳以義禁府言啓曰時囚罪人嚴耆原情公事判付內公罪勘放事命下矣嚴耆傳旨內今聞事實屑越莫甚亦不可謬例言莫重祭享所用豈可使村婆造泡乎旣聞之後何可仍置乎拿處罪取考律文則大明律制書有違條有曰凡奉制書有所施行而違者杖一百矣嚴耆杖一百以公罪收贖放送何如傳曰允如有功議各減一等可也
정조 17년
鄭致淳以義禁府言啓曰嚴耆杖一百以公罪收贖照律草記批旨內如有功議各減一等事命下矣嚴耆曾祖慶遐揚武原從功臣云功減一等杖九十收贖之意敢啓傳曰知道
정조 17년
癸丑二月二十三日辰時上御重熙堂左承旨同副承旨入侍時行左承旨沈晉賢同副承旨鄭致淳記事官徐有聞記注官金良倜記事官洪樂游以次進代訖上曰右副承旨入侍出榻敎賤臣承命出與右副承旨李益運偕入進伏上命書傳敎曰關西御史柳畊書啓入來有司堂上入侍回啓事分付又命書傳敎曰政官牌招開政又命書傳敎曰黃海兵使令該曹口傳各別擇差待下批一兩日內辭朝又命書傳敎曰吏曹堂上中在外人許遞前望單子入之待下批牌招命退承史以次退出
정조 17년
癸丑二月二十三日辰時上御誠正閣備局有司堂上入侍時行左承旨沈晉賢記事官徐有聞記注官金良倜記事官洪樂游有司堂上鄭民始金文淳沈頤之尹行任以次進伏訖上命書傳敎曰當該有司堂上尹行任爲先越俸一等民始等曰卽伏見鐵山府反閱御史柳畊狀啓則以爲本府停退條折米一萬二千六百六十二石零內民還停退爲一萬一百七十二石零吏奴還停退爲八百九十石零監色之或虛名或添錄加數停退爲四百四十八石零以已納爲停退爲一千二百五十一石零而壬子取耗條一百三十三石零前府使申載文發賣取用蕩減條折米二千一百七十二石零內民還蕩減爲一千七百八十二石零監色之或虛名或疊錄蕩減爲一百九十二石零以已納爲蕩減竝耗爲二百十七石零未捧條折米三千五百四十石內民還未捧爲三千二百十八石零以已納爲未捧竝耗爲三百五十四石而每石捧價四兩五錢合錢一千五百九十三兩前前府使南宮玾作錢取用反作條折米爲一千六百六十八石零各倉監色逋縮條折米八百四十四石零代錢捧留條折米一千七百三十六石零而留庫中私分耗條一百四石零前府使申載文竝與已納停退條合二百三十八石零或以田稅大米相換捧價四兩一錢二分或以大同大米相換捧價四兩六錢或以還穀折米相換捧價三兩合八百七十四兩作錢取用爲辭矣不法之守令奸猾之吏鄕夤緣停退蕩減之令偸竊幻弄之弊從前何限而未有若此之甚者也曲軫災歲窮民特下蕩減之命德意所遍恩及枯骸而竟爲邑倅吏鄕所乾沒不得下究而徒使穀簿蕩然者萬萬駭惋民戶之停退蕩減雖或虛實相蒙猶可歸之寧失至於吏奴還之虛錄停退蕩減不可不卽速準懲以充其簿南宮玾申載文身爲守令以已捧爲未捧而作錢取用者卽是割犯原穀非一時那移則其罪自歸於贓汚竝令該府拿問勘以當律其犯用之數一竝懲捧爲宜當該道臣亦不免不察之失而大臣未及登筵問議大臣處之何如上曰依此所奏爲之數萬石穀簿只有千餘石時在該道若有道臣豈有停減之如是混圇乎未閱諸邑繡衣當次第登聞而卽此一邑該道之無監司豈不辱命之甚乎當該道臣洪良浩爲先罷職可也出擧條仍命書榻敎曰平安前監司洪良浩爲先罷職命退諸臣以次退出
정조 17년
行都承旨徐邁修坐直行左承旨沈晉賢差祭右承旨洪義榮差祭左副承旨金孝建坐直右副承旨李益運坐同副承旨李鼎德在外注書徐有聞仕直李海淸差祭假注書沈能燮仕事變假注書鄭馦仕
정조 17년
金孝建啓曰大司憲持平一員未差執義申馥掌令閔彝顯洪克浩持平李尙寯俱在外監察茶時之意敢啓傳曰知道
정조 17년
金孝建啓曰禁衛營將官來言今日本營軍兵日次私習云矣敢啓傳曰今日明日皆名日兩日私習姑停事分付
정조 17년
金孝建啓曰御營廳將官來言今日本廳軍兵日次私習云矣敢啓傳曰今日明日皆名日兩日私習姑停事分付
정조 17년
金孝建啓曰守禦使李文源以元陵獻官今方受香出去矣所佩密符來請還納將兵之任不可一刻無摠察之人何以爲之敢稟傳曰仍佩往來領府事摠察把摠發牌聽傳敎
정조 17년
傳于洪義榮曰傳香承旨馳詣宗廟永禧殿景慕宮奉審摘奸各宮廟一體奉審摘奸以來
정조 17년
徐邁修啓曰同副承旨鄭致淳今日不爲仕進卽爲牌招何如傳曰允
정조 17년
徐邁修啓曰政官牌招開政事命下矣判書徐有防受由參判李在學在外參議未差不得擧行何以爲之敢稟傳曰參判許遞前望單子入之待下批牌招開政
정조 17년
洪義榮以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 17년
有政吏批判書徐有防受由參判沈煥之進參議未差右副承旨李益運進啓曰判書徐有防受由參議未差小臣獨政未安何以爲之敢稟傳曰仍爲之以李鼎德爲承旨曺允大爲大司憲金履成爲大司諫李東宇爲持平權中憲爲獻納申溆爲正言李遇濟爲修撰申思運爲知敦寧洪檍爲社稷提調李秉鼎爲瓦署提調崔鳳瑎爲典籍洪益烈爲典設別提車信用爲祥雲察訪故郡守申思憲贈吏參例兼江原監司申耆考
정조 17년
兵批判書趙宗鉉入直進參判林濟遠參議李濟萬參知李文會差祭左副承旨金孝建進以李書九爲都摠管洪允復爲五衛將韓宗一爲老江僉使李沂春爲礪峴僉使同知尹守洪副司直丁範祖副摠管李書九竝單付
정조 17년
以時囚罪人李冕膺草供傳于金孝建曰寢郞在所愼擇換差屢煩飭敎則恣意乖格專忽敬謹一猶難貰凡爲幾次近來吏兵曹政官大小格例無難毁劃揆以國綱所關非細且以爰辭言之除雜談只稱遲晩此亦近戲由前由後極爲痛駭不可譴削而止功議區別加等勘放後草記事分付
정조 17년
以京畿監司徐鼎修狀啓各處節祭設行事傳于李益運曰德津聞已修葺其外如百濟始祖廟及松嶽五冠山紺嶽楊津等祭所屋宇精緻祭器亦皆精備乎令道伯拔例審察如有可以修繕處卽爲修繕狀請香祝事分付
정조 17년
金孝建以兵曹言啓曰本曹草記先來軍官拘留事傳曰聞已上來卽爲放送可也事命下矣依傳敎先來軍官全成琰尹得運放送之意敢啓傳曰知道
정조 17년
義禁府啓目粘連云云向前李敬一亦蒜山鎭餉穀還弊釐正飭敎何如而身爲道伯不能査櫛準捧終未免漫漶前後狀聞自歸矛盾其矇然不察之罪在所難免以此照律何如判付啓依允又啓目粘連云云向前李田秀亦身爲齋官不能審愼所用豆泡造來於守護軍家者誠極駭然其昏謬不職之罪在所難免以此照律何如判付啓功議區別草記勘放爲良如敎又啓目穆陵別檢洪受浩原情云云傳旨內辭緣泛稱遲晩刑推得情何如判付啓除刑推考律草記勘放爲有矣功議段區別爲良如敎
정조 17년
癸丑二月二十四日卯時上御重熙堂右副承旨入侍時右副承旨李益運記事官徐有聞記注官金良倜記事官洪樂游以次進伏訖上命書傳敎曰亞銓兼帶泮任許遞又命讀公事書判付訖命退承史以次退出
정조 17년
行都承旨徐邁修坐直行左承旨沈晉賢坐行右承旨李書九坐左副承旨洪義榮坐右副承旨金孝建坐同副承旨李益運坐直注書徐有聞仕直李海淸病假注書沈能燮仕事變假注書鄭馦仕
정조 17년
李益運啓曰大司憲曺允大牌招啓辭未下執義申馥掌令閔彝顯洪克浩持平李尙寯李東宇俱在外監察茶時之意敢啓傳曰知道
정조 17년
金孝建啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 17년
徐邁修啓曰新除授同副承旨李鼎德時在慶尙道慶州地斯速乘馹上來事下諭何如傳曰允
정조 17년
備忘記淸州營將李文協下直長弓一張長箭一部片箭一部筒兒一箇賜給
정조 17년
傳于洪義榮曰左副承旨入侍
정조 17년
徐邁修啓曰新除授右承旨李書九卽爲牌招何如傳曰允
정조 17년
徐邁修以弘文館言啓曰本館上番無他推移之員不得已以下番姑陞入直之意敢啓傳曰知道
정조 17년
李益運以戶曹言啓曰各道年終錢穀御覽會計每於翌年二月二十五日啓請受出修正入啓自是定式矣今年各道會案皆已來到而慶尙道則該道道臣以限內不得修上之意旣已狀聞而至於江原道則初無頉啓亦不修報以致莫重會計限內不得修正事體極爲未安該道臣推考都會官從重推考御覽會計待會案齊到修正以入之意敢啓傳曰知道
정조 17년
金孝建以備邊司言啓曰海西列鎭釐弊時蒜山鎭以糴不爲弊之意至登於道啓亦入於刋揭之中矣流來舊逋之追後現發者其數夥然初不詳覈終又掩置之罪道帥臣俱被嚴命當初揭板宜卽釐正以信朝令大臣筵奏及批敎處分更爲添刋頒示列鎭使鎭民曉然知宿弊之盡祛爲宜且因此推之向來道啓中八鎭五山城無弊之說難保其信然發遣備郞弊端之有無虛實一一摘奸査究後自廟堂稟旨蘇革一體揭板俾爲永久遵守之地何如傳曰允已釐弊他鎭之所謂無弊云者果難取信然過去備郞之一時摘奸不若該帥臣之從容査櫛況新除者人頗瞭然嚴飭下送使之更覈有弊則狀聞無弊則置之可也
정조 17년
李書九以義禁府言啓曰時囚罪人李冕膺草供傳曰寢郞在所愼擇換差屢煩飭敎則恣意乖格全忽敬謹一有難貰凡爲幾次近來吏兵曹政官大小格例無難毁劃揆以國綱所關非細且以爰辭之除雜談只稱遲晩此亦近戲由前由後極爲痛駭不可譴削而止功議區別加等勘放後草記事命下矣取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行進奪雜令條有曰王府決杖者代以金贖矣李冕膺杖一百收贖告身盡行追奪而其祖淨揚武原從功臣云功減一等杖九十收贖奪告身四等放送何如傳曰允